Elsebeth Gerner Nielsen (RV), 2003-05-06:
Vi lever i et moderne Danmark, hvor kærligheden er blevet stadig mere fri, og hvor det er almindeligt først at være kærester og bo sammen, inden man eventuelt gifter sig.
Mange har brug for at bo sammen mere end 3 måneder, inden de er klar over, om det nu er den eneste ene, de har fundet.
Det er en måde at organisere parforholdet og familielivet på, som er i god overensstemmelse med den udvikling, samfundet i øvrigt er inde i, nemlig en udvikling baseret på stor personlig frihed og med mange muligheder for det enkelte menneske.
På den baggrund virker det besynderligt, at en dansker, som forelsker sig i en udlænding, ikke får de samme muligheder for at prøve kærligheden og lykken af som en dansker, der forelsker sig i en dansker.
Hvis den mulige eneste ene er udlænding, bliver man nødt til at gifte sig med vedkommende, ellers er det næsten umuligt at få familiesammenføring, og jeg sagde næsten.
Gennem årene har vi fået mange henvendelser fra unge, som gerne vil have en udenlandsk kæreste til Danmark så at sige på prøve.
Man er ikke helt sikker på, om det nu også holder, det, man oplevede på college i USA eller et andet sted i verden, og forældrene er slet ikke sikre på det.
Derfor vil man godt have lidt tid til at overveje situationen.
Det er disse unge, vi gerne vil hjælpe.
Vi vil hjælpe de unge og andre for den sags skyld til at få det pusterum, som gør, at man kan nå at overveje, om det nu også er det rigtige for en at gifte sig og stifte familie.
Samtidig er det vigtigt at slå fast, at et kærestevisum ikke kan føre til nogen form for offentlig forsørgelse.
Det er alene en hjælp til to, som holder af hinanden, og som vil finde ud af, om kærligheden også holder, når først opvasken tårner sig op, og svigermor kommer til kaffe om søndagen.
Jeg synes desværre ikke, at det ligefrem er åbenhed og frisind, man møder hos partierne i denne sag, slet ikke hos den liberale regering.
Jeg forstår ikke helt, hvorfor f.eks. Socialdemokratiet ikke kan se det fornuftige i, at unge får mulighed for at bo sammen, inden de eventuelt stifter familie.
Tænk på, hvor mange ulykkelige ægteskaber, man kunne undgå, hvis parterne nåede at se hinanden lidt an, inden de skred til ægteskab.
Ville det være så galt, om der kom en udlænding til Danmark og fandt ud af - heldigvis ikke for sent - at det her duede ikke.
Det her er faktisk ikke noget, vi ønsker, eller: Jeg kan ikke forene mig med at bo i det danske samfund, det er simpelt hen for besynderligt til mig.
Og så tog vedkommende hjem igen. Ville det være så galt? Jeg tror også, at det er det, Dansk Folkeparti har set, nemlig at der faktisk er nogle udlændinge, der kunne komme til Danmark og finde ud af, at vores jantelov og middelmådighed på nogle punkter ikke lige var deres kop te, og så tog de hjem igen.
De pakkede deres gode tøj og forlod landet i stedet for at blive smidt ud eller eventuelt ende i et voldeligt ægteskab.
Jeg kan ikke forstå, hvorfor der ikke kan være et flertal for at sikre, at dansk-udenlandske unge, som forelsker sig i hinanden, skal have de samme muligheder som dansk-danske unge.
Hvorfor skal man partout gifte sig med hinanden, hvis det altså er en udlænding, man forelsker sig i?
Dansk Folkeparti spørger - jeg takker for Dansk Folkepartis venlighed over for Det Radikale Venstre, lad det nu ikke blive en vane - om det med, at vi siger en ny kæreste hvert 3. år.
Det er, fordi der jo også skal være tid til andet end det der med kærligheden.
Man skal også arbejde og uddanne sig osv.
Nej, det er for at undgå misbrug, at vi har sagt hvert 3. år, sådan at det ikke bliver en industri, hvad jeg egentlig troede nogle ordførere ville have sagt i dag, og det havde jeg så forberedt et indlæg på: Hvad er det, man kan svare på det?
Derfor havde vi netop sagt hvert 3. år.
Så var der nogle, der var bange for, at der netop var nogle, som havde giftet sig med hinanden, og som så fik en midlertidig opholdstilladelse her i form af et kærestevisum, og at de kunne misbruge det til på den måde at få en fætter eller en kusine til Danmark.
Det her er først og fremmest rettet mod de unge, som er helt moderne, tror jeg, og hvis der er nogle andre, der også kan få glæde af det, så for min skyld ingen alarm.
Men det her er rettet mod det moderne, åbne samfund.
Lad os dog understøtte, at kærligheden er ægte fri.
Det burde ligge en liberal regering enormt på sinde.
Men det vil jeg sige tak til de få ordførere, der har udtrykt sig venligt over for forslaget, og tak til alle ordførere for at have forholdt sig til dette forslag.